
Til Faffa Fride

Takk for alle fine stunder, alt du har lært meg og mine barn.

Minnet om deg vil alltid leve videre.


PROLOG

Dagen hadde allerede begynt å skumre selv om klokken ikke var mer enn halv fire. Så langt nord i Norden som dette var det sjelden ordentlig lyst på denne tiden av året. Om bare en uke ville årets mørkeste dag inntreffe. Rundt om i vinduene i alle husene lyste adventslysestaker og papirstjerner, og ute på gårdsplassene var det vakre lysdekorasjoner i form av lysende snømenn, nisser, reinsdyr og lyslenker i busker og grantrær.

Sakte dalte snøen ned fra himmelen. Store, hvite fnugg som løste seg opp når de traff de to lekende guttenes tykke vinterjakker. Lenge hadde guttene ventet på snøen. Et ordentlig snøfall som ville gjøre bakken hvit. Hjemme hadde de hørt de voksne snakke om at det kom til å bli noen kalde dager, og at det hvite teppet var kommet for å bli.

Gutten med det store mellomrommet mellom fortennene bøyde seg ned mot bakken, skrapte sammen en liten mengde snø og presset den sammen til en ball mellom de krummede hendene. Den grå luen som moren hadde strikket til ham, raste ned i pannen, og han dyttet den fort på plass. Ennå hadde ikke vennen oppdaget ham.

Rett etter skolen hadde de dratt av gårde til det hemmelige stedet sitt. Et stort, forlatt, gult hus som var omgitt av en mengde busker, trær, kratt og spennende gjenstander som folk hadde etterlatt seg. Selv om ingen hadde sagt det rett ut, visste de at de ikke fikk gå inn i andre menneskers hus, til tross for at det ikke bodde noen der. De hadde alltid holdt til ute på gårdsplassen. Her var det ingen andre enn en og annen forbipasserende som så dem. Det var ikke et direkte bortgjemt sted, men de kunne likevel leke uforstyrret. Dessuten var det ingen andre fra skolen som pleide å være her. De hadde vært veldig nøye med ikke å avsløre hvor de holdt til. Ofte lekte de krig.

Elliot var hans beste venn. Og eneste venn. En rødhåret gutt som var like gammel som ham selv, hadde fullt av små, lysebrune prikker i ansiktet og utstående ører. De andre i klassen pleide å erte ham for det og kalte ham Tomaten. Eller Flaggermusen fordi ørene hans så ut som vingene på en flaggermus. Selv hadde han fått kallenavnet Blåmeisen. I begynnelsen hadde de bare kalt ham meis. Han syntes det var vanskelig å snakke foran hele klassen, noe som ledet til at han ofte mumlet, og folk hadde vanskelig for å oppfatte hva han sa. Dessuten holdt han seg mest for seg selv. Han tok ikke plass, slik de andre og kulere guttene i klassen gjorde. Men det var først i år at de hadde utvidet kallenavnet hans til Blåmeisen. Moren hadde kjøpt en ny vinterjakke til ham, en lyseblå jakke med grårutet mønster. Han syntes at den var fin, men en av guttene hadde sagt at det bare var småunger og meiser som hadde mønstrete jakker. De skulle være ensfarget, helst svarte. Siden den dagen hadde han blitt hetende Blåmeisen på skolen.

Hendene klemte om snøen, som han nå hadde formet til en hard ball. Han visste at Elliot var et eller annet sted på forsiden av huset. Akkurat nå var stillingen 9–8 til Elliot. Han var nødt til å få inn en fulltreffer denne gangen for at det skulle bli likt. Klokken var allerede mye, snart ville de bli nødt til å begi seg hjemover, og han ville ikke tape. Ikke i dag igjen. Aller helst ville han vinne, men uavgjort var i det minste bedre enn å tape.

Langsomt smøg han seg bort til trappen, der han hørte raslingen av Elliots ytterklær. Snøen knirket under skoene. Han var overbevist om at Elliot ville oppdage ham, men til hans overraskelse merket han ingen bevegelser. Eller kunne det være slik at Elliot sto klar og ventet på ham?

Forsiktig rundet han trappen, før han hoppet frem. På et millisekund rakk han å lokalisere hvor Elliot sto, løftet hånden og gjorde seg klar til å kaste.

«TREFF!» skrek han og sendte den skarpe snøballen av gårde så hardt han kunne.

Men det ble ikke noe treff. Ikke på Elliot i alle fall. I stedet hørte de at en vindusrute ble knust. Måpende så de på hverandre, og deretter på det ødelagte glasset i døren.

«Oi sann …»

«Det der var jo ikke så bra,» sa Elliot og kjente på dørhåndtaket. Døren var ulåst. Med en hvinende lyd gled døren opp.

«Vi burde ikke …» Han tidde da han så at vennen tok et skritt inn i gangen.

«Det går nok ikke an å reparere vinduet,» konstaterte Elliot, og tråkket på noen glassbiter så det knaste under den tykke vinterstøvelen.

Elliot hadde rett. Det gikk ikke an å reparere det. Fort snudde han seg og så seg rundt. Var det noen som hadde sett dem? Han tenkte på personen som de hadde sett komme ut av huset og hoppe inn i en bil sist de var her. Det hadde vært på lørdag, like etter at det var blitt mørkt ute. Kragen på jakken hans hadde vært oppbrettet, luen dratt langt ned i pannen, hendene dekket av et par svarte hansker og skrittene raske. Han hadde sett seg fort over skulderen, før bildøren smalt igjen og den mørke bilen kjørte av gårde med gassen i bånn. Det var tydelig at det var noen som ikke ønsket å bli oppdaget. Han og Elliot hadde stått gjemt bak en busk. Etterpå hadde de ikke fortalt noen om hva de hadde sett. Da ville de kanskje ikke fått lov til å leke her mer.

Han tok et par lange, raske skritt opp trappen og inn i huset. Tause betraktet de glasskårene som lå på det skitne tregulvet innenfor døren. Vinduet hadde gått i tusen knas.

«Hva gjør vi nå?» spurte han og trykket tungen mot baksiden av fortennene, slik at en liten del av tungen ble presset ut gjennom mellomrommet mellom fortennene. En uvane han hadde når han ble nervøs.

Elliot så på ham med en alvorlig mine. Så sprakk ansiktet hans opp i et smil, like bredt som ørene hans.

«Nå når vi likevel er her inne, kan vi jo se oss litt rundt.»

Han åpnet munnen for å protestere, men Elliot var allerede på vei inn i neste rom. Motvillig fulgte han etter. Samtidig var det også spennende. En kilende følelse i magen. Der inne var det så mange gjenstander som han aldri hadde sett før. Gamle ting fra før i tiden. Kanskje de var fra den gangen mamma var liten. Eller kunne de være enda eldre?

Lengst inne i det andre rommet fikk han øye på en gitar, og gikk rett bort til den. Den var dekket av støv, og den ene strengen hadde løsnet. Drømmende strøk han fingeren over rekken av strenger. Gitaren lød overhodet ikke slik som den han pleide å få låne på musikkurset. Øverst på ønskelisten hans til jul sto det en egen, akustisk gitar. I fjor hadde han begynt å ta gitartimer, men ennå hadde han ikke fått sin egen. De var altfor dyre. Selv hadde han prøvd å forklare at han trengte en hvis han skulle bli rockestjerne når han ble stor.

Plutselig merket han at Elliot hadde gått videre, og han rev seg løs fra gitaren. Da han snudde seg, så han at en porselensdukke med oppsperrede øyne og ødelagt hode lå på gulvet like ved ham. Den så skummel ut. Fort skyndte han seg etter Elliot, som hadde kommet frem til en lukket dør. Han så at vennen åpnet den uten å nøle. Bak døren fantes det en smal, bratt vindeltrapp av tre. Et øyeblikk så de på hverandre. Han svelget og følte seg plutselig veldig tørst.

«Skal vi ikke gå hjem i stedet …? Tenk om den samme personen kommer hit i dag også?»

Før Elliot rakk å svare, hørte de at en bil nærmet seg. I full fart stormet de opp vindeltrappen.

Mandag

DUNK-DUNK-DUNK. Lyden var rytmisk. Kraftfull og tydelig. Hun ble varm i kroppen. Like ved benken satt jordmoren og førte med varsom hånd noe som lignet en liten mikrofon over magen, som for det meste var innsmurt med ultralydgelé.

Det raslet i høyttaleren, og lyden av det dunkende hjertet forsvant i samme øyeblikk som Mija kjente at babyen romsterte rundt.

«Det er visst noen som er i full aktivitet i dag,» sa jordmoren med et blunk, og lette frem lyden av det lille hjertet igjen.

Mija smilte til svar. Innvendig kjente hun hvordan roen bredte seg. Lyden som strømmet ut fra apparatets høyttaler, var noe av det mest tilfredsstillende hun hadde hørt.

I mer enn to tiår hadde hun trodd at hun ikke kunne bli gravid. Etter den kompliserte forløsningen tidlig i tenårene hadde hun fått vite at hun høyst sannsynlig aldri ville kunne få barn. Mija hadde ikke undersøkt saken nærmere. Hun hadde bare akseptert at det var hennes lodd i livet, akkurat som hennes barnløse, eller rettere sagt barnefrie, tante Beatrice hadde gjort. Hun hadde heller ikke kunnet få biologiske barn, og da ektefellen i altfor ung alder hadde gått bort, hadde Beatrice valgt et liv uten barn i stedet for å adoptere.

Selv hadde Mija aldri sett på seg selv som noe mammaemne. Nå i ettertid forsto hun at det bare hadde vært ren flaks at hun ikke hadde blitt gravid tidligere, siden det aldri hadde vært noe galt med henne. Men på den andre siden hadde hun aldri hatt noe særlig aktivt sexliv. Størstedelen av sitt voksne liv hadde hun tilbrakt alene, og de tilfellene av tilfeldig sex hun hadde hatt, kunne telles på én hånd.

Hun ble liggende taus på benken mens hun lyttet og tok inn hvert eneste, lille hjerteslag. På samme måte som lyden opptok rommet, ble hun fylt av en ubeskrivelig kjærlighet og varme. Mija hadde ingen anelse om hvem som skjulte seg i magen hennes. Hun visste ikke om det var en gutt eller jente. Det eneste hun visste, var at hun allerede elsket den lille ungen betingelsesløst.

Fullt opptatt av tanker rykket Mija til da jordmoren tok bort lydopptakeren fra magen hennes og den dunkende lyden forsvant. Mannen rakte henne litt papir som hun kunne tørke av seg med. Mens han ventet på at Mija skulle innta plassen sin i besøksstolen, satte han seg ved skrivebordet og tok noen raske notater.

Mija iakttok ham. Kai var den rake motsetningen til stereotypen av en jordmor. Bildet som Mija hadde sett for seg, var av en bastant, eldre dame i sekstiårsalderen, med gråsprengt permanenthår, store databriller som hang i en snor rundt halsen, og et mykt og vennlig smil. Det eneste som stemte overens med dette bildet når det gjaldt Kai, var smilet. For øvrig var han like under tretti, og han var høy og atletisk bygget. Hver gang Mija hadde truffet ham, hadde han hatt håret oppsatt i en manneknute. På den venstre ringfingeren glimtet en ring som så ut til å være laget av stål. Mija kunne ikke la være å fundere på om han var sammen med en kvinne eller en mann. I samme øyeblikk som tanken meldte seg, ble hun slått av hvor fordomsfull hun var. Bare fordi Kai hadde valgt et kvinnedominert yrke, betydde ikke det at han var skeiv.

«Jaha, Mija,» sa Kai og lente seg tilbake i stolen. Han la bena i kors og flettet fingrene over kneet. «Du ringte meg og ville ha en kontroll før neste ukes rutinebesøk fordi du ville forsikre deg om at babyen fortsatt har det bra?»

Han kikket på henne med et blikk som gjorde at Mija forsto at han ville vite hvorfor.

«Uff,» sa Mija brydd da hun forsto at hun hadde opptatt Kais tid unødig. «Jeg har hatt litt sammentrekninger i det siste …»

«Men fosterbevegelsene har du kjent på akkurat samme måte som før? De har verken avtatt eller økt?»

Mija ristet på hodet.

«Nei, det er fremdeles en aktiv krabat der inne.»

«Ja, det kunne vi jo konstatere i dag,» smilte Kai. «Så vidt jeg kan se, finnes det ingen grunn til uro, men for sikkerhets skyld vil jeg bestille en legeundersøkelse til deg. Bare for å utelukke at sammentrekningene ikke er kynnere.» Han så ned i papirene sine. «Du er nå i tjueniende uke. Det er ikke helt uvanlig at man har forberedende rier når man har kommet så langt i svangerskapet, spesielt ikke når man er andregangsfødende. Rent umiddelbart ville jeg sagt at det ikke er noen grunn til uro, men med tanke på at den forrige fødselen din satte i gang for tidlig, vil jeg likevel få utelukket at det er noe slikt som er på gang nå.»

Mija nikket, og uroen slapp taket. Kai understreket at han ikke trodde at det var noen fare, og ordene hans gjorde henne rolig innvendig.

«En annen mulig forklaring på sammentrekningene er urinveisinfeksjon. Du har ikke merket noe spesielt under toalettbesøk, at det svir når du tisser, eller at du trenger å gå unormalt ofte på toalettet?»

Mija tenkte seg om en stund, før hun ristet på hodet: «Nei, ikke noe sånt.»

«Som sagt, jeg tror ikke det er noen fare. Mange opplever sammentrekninger lang tid i forveien, men da skal ikke sammentrekningene gjøre vondt. Uansett synes jeg det er bedre at vi sjekker dette én gang for mye.» Kai kastet et blikk på dataskjermen og tok noen raske klikk. «Jeg ser at du er politibetjent. Stresser du mye? Er arbeidet ditt fysisk krevende?»

«Politietterforsker,» sa Mija fort. «Jeg jobber i kriminalavdelingen og etterforsker kriminelle handlinger.»

Kai hevet spørrende det ene øyenbrynet.

«Det er mye skrivebordsarbeid,» presiserte Mija. «Og nei, jeg opplever ikke at jobben min er verken stressende eller fysisk tung.»

En taushet la seg i rommet en liten stund mens Kai betraktet henne forskende.

«Har du mulighet til å hvile på jobben hvis du kjenner at en sammentrekning er på vei? Med tanke på yrket ditt tenker jeg at det kanskje likevel ville vært best om jeg kontaktet legen vår, som kan sykemelde deg til legebesøket har funnet sted, og vi har forsikret oss om at det ikke er noen fare.»

Så snart han brakte sykemeldingen på bane, var det som om han hadde gitt Mija en ørefik. Bare tanken på å gå hjemme om dagene fikk det til å prikke under huden. Det eneste hun ville med dette besøket, var å forsikre seg om at babyen hadde det bra, og det hadde hun gjort nå. Noen sykemelding ville hun absolutt ikke ha.

«Det trengs ikke,» sa Mija og håpet at hun hørtes tilstrekkelig overbevisende ut. «Det er som sagt veldig mye skrivebordsarbeid, så det er lett å ta pauser når det er nødvendig.»

Hun tenkte på den forrige arbeidsuken, som for en stor del hadde bestått i spaning, lange avhør og dørbanking hos de mistenkte ranernes naboer. I slutten av uken hadde det omfattende arbeidet deres gitt resultater, og de kunne endelig knytte en gruppe mistenkte til ranene som var blitt begått den siste tiden. I forrige uke var det langt mellom de hvilepausene hun hadde fått. Men denne uken ville det bli annerledes. Og Mija løy faktisk ikke da hun sa at jobben hennes for en stor del besto av skrivebordsarbeid. Nå som gjengmedlemmene i det minste midlertidig satt bak lås og slå, kunne hun bruke resten av uken på å komme à jour med saker som ikke hastet, mens kollegene holdt utdypende avhør med de mistenkte.

Nok en gang så Kai på henne med et granskende blikk.

«Hva sier den vordende pappaen da? Er han urolig over sammentrekningene?»

«Nja, ikke direkte … Akkurat som jeg ville han mest at jeg fikk sjekket det for sikkerhets skyld,» løy Mija og fikk seg ikke til å møte Kais blikk.

Hun hadde ikke sagt et ord om sammentrekningene til noen. Aller minst til barnets far. Hun skjemtes når hun tenkte på det. Ikke engang til bestevenninnen Sara, som sammen med jentekjæresten sin ventet barn og hadde beregnet fødselsdatoen til bare to uker etter Mija, hadde hun sagt noe. Selv om Mijas graviditet hadde kommet som et sjokk, var det nok ingenting sammenlignet med hva Sara og Jackie hadde følt da de var på ultralyd i tolvte uke og hadde fått vite at de ventet tvillinger. Sara hadde vært som lamslått i flere dager etterpå. Hun hadde allerede tre barn fra før.

«Ok, men da gjør vi det slik: Jeg bestiller en legeundersøkelse til deg så snart som mulig, og ordner med henvisning til urinprøve. Du kan gå og ta prøven nå med én gang, før du drar hjem. Mens du venter på legeundersøkelsen og svaret på urinprøven, må du prøve å ta det rolig og unngå stress. Tiltar sammentrekningene, eller hvis jobben blir for krevende, tar du kontakt, så ordner jeg med en sykemelding til deg. Skal vi si det sånn?»

Mija nikket og takket ham, lettet over Kais beroligende ord om at det ikke var noen fare med barnet. Men i stedet for å slippe all nagende uro hadde hun nå fått en ny form for frykt å håndtere. Tenk om hun ble sykemeldt? Tanken på at hun skulle ha morspermisjon, vakte fremdeles blandede følelser. Like mye som hun lengtet etter den lille, var hun redd for at hun ikke skulle få jobbe, ikke få være en del av kollegene og ikke få drive med det som hun var best til. Å tilbringe de siste ukene før morspermisjonen som sykemeldt var utenkelig. På grensen til et mareritt.

Mija gikk rett bort til prøvetakingen og registrerte seg. Lappen med kønummeret hennes ble matet ut av maskinen med en svak, surrende lyd. Det knirket i kunstskinnet i sofaen da hun satte seg til rette. De siste ukene hadde det blitt stadig vanskeligere å finne en behagelig sittestilling. Selv om størrelsen på magen hennes ikke var mye å skryte av sammenlignet med Jackies, følte Mija seg likevel stor og klumpete. Hittil hadde hun hatt en veldig nett, liten kule, men i det siste var det som om den hadde eksplodert. Og større skulle den bli. Huden strammet på siden av magen, og hun klødde seg gjennom stoffet på genseren.

Veggen tvers overfor henne var en enkel, hvitmalt teglsteinsvegg, som var prydet med et fargerikt akvarellmaleri. Det forestilte en mor og to barn som sto med ryggen vendt mot den som betraktet bildet, mens de kikket ut over en eng. Bildet fikk Mija til å tenke på Vincent. Sønnen som hun hadde født da hun knapt hadde fylt fjorten. Helt siden den dagen han ble født, og frem til for et halvt år siden hadde hun trodd at han døde under fødselen. Det var først da faren hennes gikk bort, det ble oppdaget at Vincent levde og sto oppført på en adresse i Hamburg. Like etter fødselen hadde foreldrene hennes i hemmelighet adoptert ham bort, og sagt til henne at den nyfødte sønnen ikke hadde overlevd. Det hadde vært den verste dagen i Mijas liv.

Magen trakk seg sammen og ble hard. Med sirkelbevegelser strøk hun forsiktig over kulen med hånden. Langsomt ga den strammende følelsen seg, og magen ble myk igjen.

En tid etter at hun hadde fått vite at Vincent levde, hadde hun sendt et brev til ham der hun forklarte hva som hadde skjedd. Hun hadde bedt ham om å gi lyd fra seg hvis han ville ha kontakt, men ennå hadde hun ikke hørt noe fra ham. Da hun hadde sendt brevet, hadde hun ikke vært klar over at hun var gravid. Burde hun skrive på nytt og fortelle det?

Bildets motiv med de to barna fikk henne til å tenke på at barnet som lå i magen hennes, tross alt var et søsken av Vincent. En lillebror eller lillesøster. En merkelig tanke. I dag var Vincent tjuetre år, og snart ville hun ha to barn. To barn som hun ennå ikke hadde truffet.

I stuen hersket det en nærmest pedantisk orden. Hver ting sto på sin plass. Glasset i fotorammene skinte, og alle hyllene i den nedslitte bokhyllen var fri for støv. En skarp, kunstig duft av jasmin spredte seg i leiligheten. Johanna innså at hun nok hadde brukt litt for mye av den billige rengjøringssprayen, og gikk for å åpne vindusventilen. Inn i rommet strømmet den kalde, rå desembervinden.

Hun trakk pusten dypt og lukket øynene. I fire sekunder fylte hun lungene med luft, og så holdt hun pusten i fire sekunder. De følgende fire sekundene pustet hun ut, og deretter holdt hun pusten på nytt i fire sekunder. Fire ganger gjentok hun pustemetoden. Psykologen hennes hadde kalt det å puste i firkant. Johanna hadde syntes at uttrykket hørtes merkelig ut, men det hadde fungert for henne.

Hun åpnet øynene og så seg rundt. Blikket falt på den store potteplanten rett bak syttitallslenestolen med det lysende, appelsingule stoffet. De store, grønne bladene var dekket av en tynn hinne av støv. Hun gikk og hentet støvfillen og tørket av bladene, ett om gangen, og etterpå sank hun ned i lenestolen. Det var favorittstedet hennes når hun leste. Stolen var et ordentlig funn. Da den eldre mannen som hadde bodd i leiligheten lengst borte, hadde flyttet til en eldrebolig, hadde datteren hans tenkt å kaste lenestolen, men i siste øyeblikk hadde Johanna klart å redde den. Mannens datter hadde alltid syntes at den var stygg, og ga den mer enn gjerne til Johanna, bare hun selv slapp å se den igjen.

De fleste møblene i den lille treromsleiligheten som Johanna leide, hadde hun kjøpt brukt, bortsett fra noen av de tingene som var på Albins rom. Med tanke på innredningen var ikke hjemmet noe som ville fått plass i et interiørmagasin, men det oppfylte formålet. Noen av møblene var tydelig velbrukte, men på en sjarmerende måte, uten å se nedslitte ut.

Egentlig visste Johanna at ingen brydde seg, aller minst Albin, om det var støvete i bokhyllen eller på planten, men hun ville så gjerne at det skulle se fint ut. At det til og med utad kunne sees at hun hadde det bra, at hun var moden for å ta vare på både seg selv og Albin. Hun lengtet på en måte som hun aldri hadde gjort før.

Bare tanken på at han skulle flytte hjem til henne neste mandag, fikk hjertet til å slå kollbøtte i brystet. Endelig skulle hun få være mammaen hans fullt ut. All motgang hun hadde hatt tidligere i livet, lå nå bak henne. Det var et avsluttet kapittel. Men veien hit hadde vært lang. Og selvsagt kunne hun fremdeles kjenne på fristelsen, men hun hadde lovet seg selv at hun aldri skulle få tilbakefall igjen.

Allerede i begynnelsen av oktober, da Johanna hadde levert inn søknaden om at Albin kunne få flytte hjem igjen, hadde sosialtjenesten meddelt at de ikke kunne se at noe var til hinder for det, men som vanlig tok alt tid. Johanna ble fylt av en ubeskrivelig lykke når hun tenkte på at dette ville bli deres første ordentlige jul sammen på de siste sju årene. Riktignok hadde de alltid feiret jul sammen, men nå skulle de også bo sammen. På samme adresse.

Fra første stund hadde hun elsket barnet sitt, det hadde det aldri vært noen tvil om. Men hun hadde ikke vært en god mor. Hun hadde satt sine egne behov foran barnets velferd, noe samvittigheten ofte minnet henne på. Takket være sin tidligere psykolog hadde hun til slutt klart å akseptere det som hadde skjedd, og gå videre. Nå hadde det allerede gått noen år siden hun avsluttet terapien, men mange av rådene hun hadde fått, hadde hun båret med seg siden den gangen, og brukte dem flittig i hverdagen. Johanna hadde ingen makt til å forandre fortiden; det eneste hun kunne påvirke, var fremtiden. Psykologens ord hadde hørtes så klisjéaktige ut, men samtidig var det akkurat slik det var. Og det var der, i fremtiden, at hun skulle sørge for å være den beste moren som gutten hennes kunne ha.

Sju år. Sju lange år hadde det tatt for henne å komme på fote igjen. Sju år var lang tid i et barns oppvekst. Det var så mye som skjedde, som forandret seg og utviklet seg. Samtidig føltes det som om det var i går at de skiltes. Hadde hun ikke fått beholde kontakten med Albin, hadde det antakelig føltes som en evighet. Hun grøsset ved tanken. Da ville de på dette tidspunktet ha vært fremmede for hverandre.

Til å begynne med hadde de møttes én gang annenhver uke sammen med en sosialarbeider. Da Johanna hadde begynt å føle seg mer stabil, hadde hun flyttet til Oravais for å bo nærmere Albin og fosterforeldrene hans. De tre siste årene hadde de møttes hver onsdagskveld, og hver lørdag til søndag sov han hos henne. Nå i høst hadde sosialtjenesten ment at det ville vært fint om de økte møtene i ukedagene, slik at de også møttes på mandager, så Albin fikk tid til å venne seg til å tilbringe mer tid hos Johanna. Hun forsto at det ville bli en stor omstilling for ham å flytte hjem til henne på heltid. Biologisk sett var hun moren hans. De delte et ugjenkallelig blodsbånd. Men det var fosterforeldrene som hadde gitt ham den tryggheten og kjærligheten han trengte de siste sju årene. De hadde vært de foreldrene som hun selv burde ha vært for barnet sitt.

En følelse av skam skylte over henne så snart hun tenkte på hvordan hun hadde forsømt sønnen sin. Hun måtte stadig minne seg selv på at hun ikke kunne endre på det. Det viktigste var likevel at Albin hadde hatt det bra, og det tvilte hun ikke på. Han snakket alltid så fint om Harriet og Peter, og Johanna forsto at de betydde mye for ham. Selv var hun takknemlig for at de aldri hadde dømt henne, ikke åpent i alle fall, og hun var glad for det fine forholdet som de hadde. I kveld skulle hun by dem på kaffe og kaker.

Leiligheten var ikke stor, men den var mer enn stor nok til henne og sønnen. Johanna gikk bort til den lukkede døren, der det hang en stor A. Hun trykket ned håndtaket og kikket inn. Sengen var oppredd og utstyrt med en samling kosedyr og et par pynteputer. Johanna ristet i putene og rettet opp et kosedyr som hadde falt ned. Så tente hun lysestaken som sto i vinduskarmen.

Første søndag i advent hadde hun og Albin funnet frem alle lysestakene og papirstjernene. For ham var julen viktig. Han ville at det skulle være på samme måte hvert år. Første søndag i advent skulle julebelysningen frem, på Finlands selvstendighetsdag den sjette desember skulle det bakes pepperkaker og lussekatter, og tre dager før julaften skulle julegranen komme på plass. Juleverkstedet var det eneste som ikke hadde en fast dag, men i år hadde Johanna lovet at de skulle ha juleverksted så snart han hadde flyttet inn på ordentlig.

Klokken som hang på veggen over skrivebordet hans, hadde et Minecraft-motiv og viste at den var to minutter over fire. Det var bare én time igjen til de skulle komme. Bordet på kjøkkenet sto allerede ferdig dekket med den fineste bordduken, kaffekopper og asjetter. Midt på bordet sto det et fat med sjokolade-cupcaker under et gjennomsiktig plastlokk. Kaffemaskinen var fylt med vann og kaffe, klar til å bli trykket i gang. Det plinget i mobilen som lå igjen på benken ute på kjøkkenet. Johanna gikk ut dit og åpnet meldingen.

Jeg vet at du sa at du ikke vil mer, men bare en siste gang? Plz!

Forrige gang hadde hun virkelig lovet seg selv at det skulle være den siste. Likevel kunne hun ikke la være å kjenne et sug. Én siste gang. En aller siste gang, det kunne vel ikke skade? Hittil hadde ingen oppdaget dem, så hva var sjansen for at noen skulle gjøre det nå? Men hvis de ble avslørt, ville hun aldri få tilbake Albin igjen.

Hun fikk sommerfugler i magen av å tenke på ham, og at de snart skulle bli gjenforent. Hun og hennes elskede gutt. På ordentlig, for alltid.

Hun leste meldingen én gang til, trakk pusten dypt og skrev fort ned svaret, før hun trykket på «send».

«Men hvor blir det av ham?» sa Harriet og kastet et blikk på klokken. «Han vet jo at vi skal drikke kaffe hos Johanna klokken fem.»

Hun støttet hånden mot hoften, gikk bort til komfyren og slo av kokeplatene, men lot kasserollen med de kokte potetene og stekepannen med kjøttboller stå igjen. Artrosen i hoften ble verre for hver dag. Hun håpet at det ikke ville drøye altfor lenge før hun kunne få tatt operasjonen som hun sto i kø for.

Duften av det stekte kjøttet pirret smaksløkene. Ved kjøkkenbordet satt Peter med blikket ned i avisen, akkurat som han pleide å gjøre hver dag etter jobben. Vanligvis var han ferdig med å lese til det ble på tide å dekke bordet, men i dag hadde han blitt forsinket på grunn av problemer med en maskin på fabrikken.

«Hallo?» sa Harriet og så oppfordrende på ham da han ikke svarte.

Peter rykket til og kikket opp.

«Hva? Unnskyld, hva sa du?»

«Jeg sa at jeg lurer på hvor det blir av ham. Middagen er klar, og han burde vært hjemme for mer enn en halvtime siden.» Harriet kjente et stikk av irritasjon over at Peter var så distré. De siste dagene var det som om han befant seg et helt annet sted i tankene.

Peter mumlet noe hun ikke greide å høre, før han sa: «Han dukker nok opp snart, skal du se.» Han løftet blikket mot vegguret. Klokken var fem på fem. Så snart han la merke til tidspunktet, rynket han pannen. «Har du prøvd å ringe ham?»

Harriet nikket.

«Ja. Flere ganger. De første gangene ringte det uten at han svarte, men nå den siste gangen var telefonen hans avslått. Dette ligner ikke ham.»

Peter brettet sammen avisen og skjøv den fra seg.

«Har du prøvd å ringe Elliots mor?» spurte Peter. «Guttene henger jo alltid sammen. Kanskje han bare har dratt hjem til Elliot og har glemt tiden?»

«Men han ville aldri finne på å glemme en avtale med Johanna,» svarte Harriet tilbake.

Peter trakk på skuldrene.

«Han er ti år. Barn glemmer lett hvis de er midt oppe i noe morsomt.»

«Mm,» sa Harriet uten å føle seg overbevist. «Jeg ringer henne.»

Harriet fant frem nummeret blant kontaktene på mobilen. Etter to ringesignaler svarte Maria. Som vanlig var det bare et kort og nøytralt «hallo». Ingen nærmere presentasjon. Da Harriet avsluttet samtalen, ble hun stående med mobilen i hånden. En nagende uro vokste i henne. Den lysende skjermen ble etter hvert svart da telefonen gikk over i hvilemodus.

«Hva sa hun?» Peter så oppfordrende på henne.

«Hun visste ingenting.»

«Var Elliot hjemme?»

Harriet  nikket. Hun stirret tomt fremfor seg og sugde inn underleppen.

«Han hadde kommet hjem like over fire. Og ifølge ham hadde de skilt lag ved idrettsplassen.»

«Ja vel, da kjører jeg dit og sjekker,» sa Peter.

Uten omsvøp reiste han seg, gikk ut i gangen og tok på seg skoene. Harriet hørte at det klikket i døren da han lukket den. På oppvaskbenken rett foran henne sto det et par skitne glass og en tallerken. Hun åpnet skapet under oppvaskkummen, bøyde seg ned og stønnet da det hugget til i hoften, tok frem flasken med oppvaskmiddelet og kosten, og begynte å rengjøre serviset for hånd. Til vanlig ville hun ha satt det inn i oppvaskmaskinen, men nå trengte hun å sysselsette seg med noe. Følelsen av uro tok stadig større plass. Noe inni henne sa at dette ikke var bra. At noe forferdelig hadde skjedd.

Da hun hadde gnidd glassene og tallerkenen rene, ble hun stående med baken lent mot kjøkkenbenken og se ut over kjøkkenet. Blikket landet på kalenderen som hang på veggen rett imot. Tolvte desember. Hun og Peter hadde fortsatt ikke snakket om det, men i dag var det nøyaktig én uke siden. Men det kunne vel ikke … Like fort som tanken dukket opp, ristet hun den av seg. Som vanlig forestilte hun seg det verst tenkelige scenarioet.

Et kvarter senere kom Peter inn igjen. Fremdeles med skoene på skyndte han seg inn på kjøkkenet. Så snart Harriet snudde seg mot ham, rykket hun til. Uroen lyste i hele ansiktet hans.

«Han var ikke der.» Peter var lettere andpusten og rødflammet helt ned på halsen. «Og ingen steder langs veien så jeg snurten av ham.»

Harriet tok opp mobilen og prøvde å ringe en gang til. Telefonen hans var fortsatt avslått.

«Jeg må gi beskjed til Johanna om hvorfor vi er sene.»

Peter nikket.

«Og så burde vi nok ringe politiet også. Ikke fordi jeg tror at det har skjedd noe,» skyndte han seg å legge til, samtidig som han la en hånd på skulderen hennes. «Men med tanke på mørket og kulden er det nok best at vi kontakter dem. Dessuten snør det nå igjen.»

Peter forsøkte seg på et smil som sikkert hadde til hensikt å berolige henne, men det eneste Harriet kunne se, var det skremte blikket som gjenspeilte det hun selv følte. Frykt. Frykten for hva som kunne ha skjedd. Hun så at blikket hans søkte seg til veggen med kalenderen. Harriet forsto at han tenkte på det samme som henne.

«Jeg har også tenkt på det,» sa hun. «At det er en uke siden han ble sluppet fri.»

